હજી એક મહિના પહેલાં જ ઈસુનું નવું વર્ષ બેઠું. આમ છતાં, કેલેન્‍ડરનું પાનું આગળ ફરે છે કે પાછું જાય છે એ નક્કી કરવું મુશ્કેલ થઈ પડે એવું વાતાવરણ સર્જાયું છે. રજૂઆત થવાની બાકી હતી એવી એક ફિલ્મને કારણે કેટલાક સમાજની લાગણી એ હદે દુભાઈ કે તેની બાકીનાઓને જાણ થાય એ માટે તેમણે તોડફોડનો આશરો લીધો. સરકાર તેમના પક્ષે હોય એમ આ થવા દેવામાં આવ્યું. આપણા દેશમાં જાતિ-પેટાજાતિઓનું એટલું વિપુલ વૈવિધ્ય છે કે રોજના એક લેખે દરેક સમાજ કોઈ ને કોઈ મુદ્દે પોતાની લાગણી દુભાયાનો દાવો કરે તો પણ તેનો ફરીથી વારો બે-ચાર વરસે આવે.